ระเบียบสำนักงานสภาพัฒนาการเศรษฐกิจและสังคมแห่งชาติว่าด้วยข้อมูลข่าวสารของราชการพ.ศ. ๒๕๖๓[๑] โดยที่เป็นการสมควรแก้ไขเพิ่มเติมระเบียบสำนักงานคณะกรรมการพัฒนาการเศรษฐกิจและสังคมแห่งชาติว่าด้วยข้อมูลข่าวสารของราชการ พ.ศ. ๒๕๕๓ ให้มีความเหมาะสมและสอดคล้องกับสภาวะการณ์ปัจจุบัน เนื่องจากได้มีประกาศกฎกระทรวงแบ่งส่วนราชการสำนักงานสภาพัฒนาการเศรษฐกิจและสังคมแห่งชาติ สำนักนายกรัฐมนตรี พ.ศ. ๒๕๖๒ ซึ่งมีผลบังคับใช้ตั้งแต่วันที่๒๘ มีนาคม ๒๕๖๒ โดยให้ยกเลิกกฎกระทรวงแบ่งส่วนราชการสำนักงานคณะกรรมการพัฒนาการเศรษฐกิจและสังคมแห่งชาติ สำนักนายกรัฐมนตรี พ.ศ. ๒๕๕๑ และที่แก้ไขเพิ่มเติม(ฉบับที่ ๒) พ.ศ. ๒๕๕๖ และ (ฉบับที่ ๓) พ.ศ. ๒๕๕๗ดังนั้นเพื่อให้การดำเนินงานของศูนย์บริการข้อมูลข่าวสารของ สศช. เป็นไปด้วยความเรียบร้อย มีประสิทธิภาพ สำนักงานสภาพัฒนาการเศรษฐกิจและสังคมแห่งชาติจึงให้ยกเลิกระเบียบสำนักงานคณะกรรมการพัฒนาการเศรษฐกิจและสังคมแห่งชาติ ว่าด้วยข้อมูลข่าวสารของราชการ พ.ศ. ๒๕๕๓ และกำหนดระเบียบสำนักงานสภาพัฒนาการเศรษฐกิจและสังคมแห่งชาติว่าด้วยข้อมูลข่าวสารของราชการ พ.ศ. ๒๕๖๓ ขึ้นใช้บังคับแทน ดังต่อไปนี้ข้อ๑ ระเบียบนี้เรียกว่า ระเบียบสำนักงานสภาพัฒนาการเศรษฐกิจและสังคมแห่งชาติว่าด้วยข้อมูลข่าวสารของราชการ พ.ศ. ๒๕๖๓ข้อ๒ ระเบียบนี้ให้ใช้บังคับตั้งแต่วันถัดจากวันประกาศเป็นต้นไปข้อ ๓ บรรดาระเบียบข้อบังคับ และคำสั่งอื่นใดของสำนักงานสภาพัฒนาการเศรษฐกิจและสังคมแห่งชาติในส่วนที่กำหนดไว้แล้วหรือแย้งกับระเบียบนี้ ให้ใช้ระเบียบนี้แทนข้อ ๔ ระเบียบนี้ให้ใช้บังคับแก่ข้าราชการลูกจ้าง และพนักงานราชการ ผู้ปฏิบัติงานที่สำนักงานสภาพัฒนาการเศรษฐกิจและสังคมแห่งชาติและบุคคลที่ประสงค์จะเข้าตรวจดู ศึกษาค้นคว้า หรือขอสำเนาข้อมูลข่าวสารของสำนักงานสภาพัฒนาการเศรษฐกิจและสังคมแห่งชาติข้อ๕ ในระเบียบนี้ข้อมูลข่าวสาร หมายความว่า สิ่งที่สื่อความหมายให้รู้เรื่องราวข้อเท็จจริงข้อมูล หรือสิ่งอื่นใด ๆ ไม่ว่าการสื่อความหมายนั้นจะทำได้โดยสภาพของสิ่งนั้นเอง หรือโดยผ่านวิธีการใดๆ และไม่ว่าจะได้จัดทำไว้ในรูปของเอกสาร สิ่งพิมพ์ ตารางข้อมูล พิมพ์เขียว สไลด์ บันทึกข้อความหนังสือราชการ กฎหมาย แฟ้ม รายงาน หนังสือ แผนผังแผนที่ ภาพวาด ภาพถ่าย ฟิล์ม การบันทึกภาพหรือเสียง เทป และแผ่นบันทึกโดยเครื่องคอมพิวเตอร์หรือวิธีอื่นใดที่ทำให้สิ่งที่บันทึกไว้ปรากฏได้ ตามกฎหมายว่าด้วยข้อมูลข่าวสารของราชการที่อยู่ในความรับผิดชอบของสำนักงานสภาพัฒนาการเศรษฐกิจและสังคมแห่งชาติหน่วยงานของรัฐ หมายความว่า ราชการส่วนกลาง ราชการส่วนภูมิภาคราชการส่วนท้องถิ่น รัฐวิสาหกิจ ส่วนราชการสังกัดรัฐสภาศาลเฉพาะในส่วนที่ไม่เกี่ยวกับการพิจารณาพิพากษาคดี องค์การควบคุมการประกอบวิชาชีพ หน่วยงานอิสระตามรัฐธรรมนูญ องค์การมหาชน หน่วยงานอิสระของรัฐและหน่วยงานอื่นตามที่กำหนดในกฎกระทรวงข้อมูลข่าวสารของราชการ หมายความว่า ข้อมูลข่าวสารที่อยู่ในความครอบครองหรือควบคุมดูแลของหน่วยงานของรัฐ ไม่ว่าจะเป็นข้อมูลข่าวสารเกี่ยวกับการดำเนินงานของรัฐรัฐวิสาหกิจ หรือข้อมูลข่าวสารของรัฐที่เกี่ยวข้องกับเอกชนข้อมูลข่าวสารส่วนบุคคล หมายความว่า ข้อมูลข่าวสารเกี่ยวกับสิ่งเฉพาะตัวของบุคคล เช่น การศึกษา ฐานะการเงิน ประวัติสุขภาพ ประวัติอาชญากรรมหรือประวัติการทำงาน บรรดาที่มีชื่อของผู้นั้นหรือมีเลขหมายรหัส หรือสิ่งบอกลักษณะที่ทำให้รู้ตัวผู้นั้นได้ เช่น ลายพิมพ์นิ้วมือแผ่นบันทึกลักษณะเสียงของคนหรือรูปถ่าย และให้หมายความรวมถึงข้อมูลข่าวสารเกี่ยวกับสิ่งเฉพาะตัวของผู้ที่ถึงแก่กรรมแล้วด้วยเจ้าหน้าที่ประสานงาน หมายความว่า ผู้ปฏิบัติงานในสำนักงานสภาพัฒนาการเศรษฐกิจและสังคมแห่งชาติ ซึ่งได้รับมอบหมายให้ทำหน้าที่ดูแลและปฏิบัติงานด้านข้อมูลข่าวสารเพื่อการประสานงาน รวมทั้งอำนวยความสะดวกแก่ประชาชนที่มาขอข้อมูลข่าวสารจากสำนักงานสภาพัฒนาการเศรษฐกิจและสังคมแห่งชาติข้อ๖ ให้เลขาธิการสภาพัฒนาการเศรษฐกิจและสังคมแห่งชาติรักษาการตามระเบียบนี้และให้มีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้ในกรณีที่ไม่สามารถปฏิบัติตามระเบียบนี้ได้ให้เลขาธิการสภาพัฒนาการเศรษฐกิจและสังคมแห่งชาติมีอำนาจตีความและวินิจฉัยสั่งการตามที่เห็นสมควรหมวด ๑คณะกรรมการบริหารข้อมูลข่าวสาร ข้อ๗ ให้มี คณะกรรมการบริหารข้อมูลข่าวสารในสำนักงานสภาพัฒนาการเศรษฐกิจและสังคมแห่งชาติ เรียกโดยย่อว่ากข.สศช. มีเลขาธิการสภาพัฒนาการเศรษฐกิจและสังคมแห่งชาติเป็นที่ปรึกษาและรองเลขาธิการสภาพัฒนาการเศรษฐกิจและสังคมแห่งชาติที่เลขาธิการสภาพัฒนาการเศรษฐกิจและสังคมแห่งชาติมอบหมายเป็นประธานกรรมการมีผู้อำนวยการสำนัก ผู้อำนวยการกอง ผู้อำนวยการศูนย์ หัวหน้ากลุ่มงาน หัวหน้าฝ่าย หรือผู้แทนภายในสำนักงานสภาพัฒนาการเศรษฐกิจและสังคมแห่งชาติตามจำนวนที่เหมาะสมเป็นกรรมการ และให้เจ้าหน้าที่ผู้รับผิดชอบงานด้านประชาสัมพันธ์เป็นกรรมการและเลขานุการข้อ๘ ให้ กข.สศช.มีอำนาจและหน้าที่ ดังนี้(๑)กำหนดหลักเกณฑ์เกี่ยวกับการบริหาร การจัดระบบ การขอ การอนุญาต และการบริการข้อมูลข่าวสารของราชการ(๒)พิจารณาวินิจฉัยประเภทข้อมูลข่าวสารของราชการที่ไม่ต้องเปิดเผยหรือข้อมูลข่าวสารของราชการที่เป็นความลับของทางราชการ(๓)พิจารณาวินิจฉัยประเภทข้อมูลข่าวสารของราชการที่ควรจัดเก็บไว้ที่สำนักงานสภาพัฒนาการเศรษฐกิจและสังคมแห่งชาติหรือส่งไปยังหอจดหมายเหตุแห่งชาติ กรมศิลปากร หรือหน่วยงานอื่นของรัฐที่กำหนดในพระราชกฤษฎีกาตามกฎหมายว่าด้วยข้อมูลข่าวสารของราชการ(๔)ให้คำแนะนำหรือเสนอความเห็นเกี่ยวกับการเชื่อมโยงข้อมูลข่าวสารของราชการกับหน่วยงานของรัฐและเอกชน(๕) พิจารณาวินิจฉัยกรณีที่มีปัญหาและอุปสรรคเกี่ยวกับการดำเนินการตามระเบียบนี้(๖)แต่งตั้งคณะอนุกรรมการหรือคณะทำงานเพื่อปฏิบัติการในเรื่องใดๆ ในส่วนที่เกี่ยวข้อง(๗)เชิญบุคคลใด ๆ ที่ปฏิบัติหน้าที่ในสำนักงานสภาพัฒนาการเศรษฐกิจและสังคมแห่งชาติมาสอบถามหรือให้ชี้แจงแสดงความคิดเห็นเกี่ยวกับข้อมูลข่าวสารของราชการ(๘)ดำเนินงานอื่นใดตามที่เลขาธิการสภาพัฒนาการเศรษฐกิจและสังคมแห่งชาติมอบหมายข้อ๙ การประชุม กข.สศช.ต้องมีกรรมการมาประชุมไม่น้อยกว่ากึ่งหนึ่งของกรรมการทั้งหมด จึงเป็นองค์ประชุมถ้าประธานกรรมการไม่มาประชุมหรือไม่อยู่ในที่ประชุมให้กรรมการที่มาประชุมเลือกกรรมการคนหนึ่งเป็นประธานในที่ประชุมการวินิจฉัยชี้ขาดของที่ประชุมให้ถือเสียงข้างมาก กรรมการคนหนึ่งให้มีเสียงหนึ่งในการลงคะแนนถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาดข้อ๑๐ ให้นำความในข้อ ๙ มาใช้บังคับกับการประชุมของคณะอนุกรรมการและคณะทำงานที่ กข.สศช. แต่งตั้งโดยอนุโลมข้อ๑๑ มติของ กข.สศช.ต้องได้รับความเห็นชอบจากเลขาธิการสภาพัฒนาการเศรษฐกิจและสังคมแห่งชาติก่อน จึงจะดำเนินการตามมตินั้นได้หมวด ๒การจัดระบบข้อมูลข่าวสาร ข้อ๑๒ ให้ทุกหน่วยงานในสำนักงานสภาพัฒนาการเศรษฐกิจและสังคมแห่งชาติดำเนินการรวบรวมจัดประเภท และทำรายการข้อมูลข่าวสารที่อยู่ในความรับผิดชอบและเผยแพร่ได้ โดยบันทึกในแบบฟอร์ม หรือแฟ้มข้อมูลที่สามารถสำเนาเพื่อการเผยแพร่ได้โดยสะดวกตามที่กข.สศช. กำหนด รวมทั้งปรับปรุงรายการข้อมูลข่าวสารให้ทันสมัยทุก๓ เดือน และจัดส่งรายการข้อมูลข่าวสารดังกล่าวให้ฝ่ายเลขานุการ กข.สศช. และให้สถานที่บริการข้อมูลข่าวสารของสำนักงานสภาพัฒนาการเศรษฐกิจและสังคมแห่งชาติทุกแห่งทั้งในรูปแบบเอกสารตีพิมพ์และเอกสารอิเล็กทรอนิกส์ข้อ๑๓ ในการดำเนินงานตามข้อ ๑๒ ให้หน่วยงานในสำนักงานสภาพัฒนาการเศรษฐกิจและสังคมแห่งชาติจัดให้มีเจ้าหน้าที่เพื่อการปฏิบัติงานควบคุม ตรวจสอบ ติดตาม และประสานงานในการดำเนินงานดังกล่าวให้เป็นไปด้วยความเรียบร้อยโดยให้เจ้าหน้าที่ประสานงานของทุกหน่วยงานจัดส่งข้อมูลข่าวสารที่เผยแพร่ได้ไปให้ฝ่ายเลขานุการกข.สศช. และสถานที่บริการข้อมูลข่าวสารของสำนักงานสภาพัฒนาการเศรษฐกิจและสังคมแห่งชาติทุกแห่งในทันทีที่มีการเผยแพร่ข้อมูลข่าวสารนั้นหมวด ๓หลักเกณฑ์การขอข้อมูลข่าวสารและการอนุญาต ข้อ๑๔ ให้หน่วยงานของรัฐ ข้าราชการ พนักงานหรือลูกจ้างของหน่วยงานของรัฐหรือองค์กรภาคเอกชนหรือบุคคลที่ประสงค์จะเข้าตรวจดู ศึกษาค้นคว้าหรือขอสำเนาข้อมูลข่าวสารในรายละเอียดทำหนังสือ หรือยื่นคำขอเป็นลายลักษณ์อักษร พร้อมทั้งแสดงเหตุผลและความจำเป็นต่อเลขาธิการสภาพัฒนาการเศรษฐกิจและสังคมแห่งชาติหรือผู้มีอำนาจอนุญาตสำหรับกรณีจำเป็นหรือเร่งด่วนเจ้าหน้าที่ประสานงานอาจขอด้วยวาจาหรือทางโทรสารหรือทางไปรษณีย์อิเล็กทรอนิกส์ก็ได้โดยแจ้งชื่อ ตำแหน่ง และที่อยู่ของผู้ขอด้วยข้อ๑๕ ข้อมูลข่าวสารที่อยู่ในความครอบครองของสำนักงานสภาพัฒนาการเศรษฐกิจและสังคมแห่งชาติที่ดำเนินการเสร็จแล้วและเจ้าหน้าที่สามารถเปิดเผยได้ทันที ได้แก่(๑) แผ่นพับโครงสร้างการจัดองค์กร อำนาจหน้าที่ และการดำเนินงานของสำนักงานสภาพัฒนาการเศรษฐกิจและสังคมแห่งชาติ และแผ่นพับประชาสัมพันธ์งานอื่นๆ ของสำนักงานสภาพัฒนาการเศรษฐกิจและสังคมแห่งชาติ(๒)กฎหมายและระเบียบต่าง ๆ ที่เกี่ยวข้องกับสำนักงานสภาพัฒนาการเศรษฐกิจและสังคมแห่งชาติอาทิ พ.ร.บ. สภาพัฒนาการเศรษฐกิจและสังคมแห่งชาติ พ.ศ. ๒๕๖๑ กฎกระทรวงแบ่งส่วนราชการสำนักงานสภาพัฒนาการเศรษฐกิจและสังคมแห่งชาติสำนักนายกรัฐมนตรี พ.ศ. ๒๕๖๒ ระเบียบว่าด้วยงบลงทุนของรัฐวิสาหกิจพ.ศ. ๒๕๒๒ ระเบียบสำนักนายกรัฐมนตรีว่าด้วยการพัฒนาระบบการบริหารจัดการขนส่งสินค้าและบริการของประเทศพ.ศ. ๒๕๕๒ เป็นต้น(๓)แผนพัฒนาเศรษฐกิจและสังคมแห่งชาติ สรุปสาระสำคัญ และผลการติดตามประเมินผลตามแผนพัฒนาเศรษฐกิจและสังคมแห่งชาติ(๔)ยุทธศาสตร์ชาติ แผนแม่บทภายใต้ยุทธศาสตร์ชาติ แผนการปฏิรูปประเทศ(๕)ภาพรวมภาวะเศรษฐกิจไทย ภาพรวมภาวะสังคมไทย ที่จัดพิมพ์เผยแพร่แล้ว อาทิ สรุปภาวะเศรษฐกิจไทย รายได้ประชาชาติ รายได้เฉลี่ยของประชากรรายงานภาวะสังคม เป็นต้น(๖)ผลการดำเนินงานของสภาพัฒนาการเศรษฐกิจและสังคมแห่งชาติที่รวบรวมและจัดทำสำหรับเผยแพร่(๗)ผลการดำเนินงาน และเอกสารที่สำนักงานสภาพัฒนาการเศรษฐกิจและสังคมแห่งชาติเผยแพร่ อาทิวารสารเศรษฐกิจและสังคม และรายงานผลการดำเนินงานประจำปี เป็นต้น(๘) เอกสารทางวิชาการที่สำนักงานสภาพัฒนาการเศรษฐกิจและสังคมแห่งชาติจ้างที่ปรึกษาดำเนินการจัดทำและตรวจรับงานเรียบร้อยแล้วรวมทั้งผ่านความเห็นชอบจากผู้บริหารที่รับผิดชอบแล้ว(๙)การประกาศเกี่ยวกับการจัดซื้อจัดจ้าง และข้อมูลการจัดซื้อจัดจ้างของสำนักงานสภาพัฒนาการเศรษฐกิจและสังคมแห่งชาติซึ่งได้ดำเนินการเสร็จเรียบร้อยแล้ว(๑๐)ประกาศต่าง ๆ ของสำนักงานสภาพัฒนาการเศรษฐกิจและสังคมแห่งชาติและข้อมูลที่เผยแพร่ทางอินเทอร์เน็ต(Internet) หรือเว็บไซต์ (Website) ของสำนักงานสภาพัฒนาการเศรษฐกิจและสังคมแห่งชาติข้อ ๑๖ ข้อมูลข่าวสารที่อยู่ในความครอบครองของสำนักงานสภาพัฒนาการเศรษฐกิจและสังคมแห่งชาติที่มิให้เปิดเผยไม่ว่ากรณีใดๆ อาทิ ข้อมูลข่าวสารของราชการที่อาจก่อให้เกิดความเสียหายต่อสถาบันพระมหากษัตริย์ข้อ๑๗ ข้อมูลข่าวสารที่อยู่ในความครอบครองของสำนักงานสภาพัฒนาการเศรษฐกิจและสังคมแห่งชาติที่อาจมีคำสั่งมิให้เปิดเผยก็ได้การเปิดเผยจะต้องได้รับการอนุญาตจากเลขาธิการสภาพัฒนาการเศรษฐกิจและสังคมแห่งชาติ หรือผู้บริหารที่ได้รับมอบหมายพิจารณาได้แก่(๑) ข้อมูลข่าวสารที่การเปิดเผยจะก่อให้เกิดความเสียหายต่อความมั่นคงของประเทศ ความสัมพันธ์ระหว่างประเทศหรือความมั่นคงในทางเศรษฐกิจหรือการคลังของประเทศ(๒)ข้อมูลข่าวสารที่การเปิดเผยจะทำให้การบังคับใช้กฎหมายเสื่อมประสิทธิภาพหรือไม่อาจสำเร็จตามวัตถุประสงค์ได้ ไม่ว่าจะเกี่ยวกับการฟ้องคดีการป้องกัน การปราบปราม การทดสอบ การตรวจสอบ หรือการรู้แหล่งที่มาของข้อมูลข่าวสารหรือไม่ก็ตาม(๓)ข้อมูลข่าวสารที่ต้องนำเสนอคณะรัฐมนตรี และความเห็นหรือคำแนะนำของสำนักงานสภาพัฒนาการเศรษฐกิจและสังคมแห่งชาติในการดำเนินการเรื่องใดเรื่องหนึ่ง(๔)เอกสารวาระการประชุมสภาพัฒนาการเศรษฐกิจและสังคมแห่งชาติและคณะกรรมการระดับชาติอื่นๆ ที่สำนักงานสภาพัฒนาการเศรษฐกิจและสังคมแห่งชาติทำหน้าที่เป็นฝ่ายเลขานุการ(๕)รายงานการประชุมสภาพัฒนาการเศรษฐกิจและสังคมแห่งชาติที่เป็นการประชุมในสถานการณ์ที่สำคัญหรือการประชุมลับ หรือเรื่อง หรือประเด็นอภิปรายที่ยังไม่มีการรับรองรายงานการประชุม(๖)ผลการศึกษาวิจัยที่อยู่ระหว่างดำเนินการ และยังมิได้รับความเห็นชอบจากผู้บริหารของสำนักงานสภาพัฒนาการเศรษฐกิจและสังคมแห่งชาติ(๗)ข้อมูลข่าวสารที่เปิดเผยแล้วอาจก่อให้เกิดอันตรายต่อชีวิตหรือความปลอดภัยของบุคคลใดบุคคลหนึ่ง(๘)ข้อมูลข่าวสารที่เกี่ยวกับรายงานแพทย์ หรือข้อมูลข่าวสารส่วนบุคคลซึ่งการเปิดเผยจะเป็นการรุกล้ำสิทธิส่วนบุคคลโดยไม่สมควร(๙)ข้อมูลข่าวสารของราชการที่มีกฎหมายคุ้มครองมิให้เปิดเผย หรือข้อมูลข่าวสารที่มีผู้ให้มาโดยไม่ประสงค์ให้ทางราชการนำไปเปิดเผยต่อผู้อื่น(๑๐)ข้อมูลข่าวสารที่มีการกำหนดในพระราชกฤษฎีกาเพิ่มเติมข้อ๑๘ การขอข้อมูลข่าวสารตามหมายเรียกพยานเอกสารของศาลให้นำเสนอเลขาธิการสภาพัฒนาการเศรษฐกิจและสังคมแห่งชาติ หรือผู้ที่ได้รับมอบหมาย พิจารณาอนุญาตและให้หัวหน้าหน่วยงานในสำนักงานสภาพัฒนาการเศรษฐกิจและสังคมแห่งชาติที่เป็นผู้ครอบครองข้อมูลข่าวสารเป็นผู้รับรองสำเนาข้อมูลข่าวสารสำหรับการขอข้อมูลข่าวสารส่วนบุคคลที่ยังมีชีวิตต้องทำหนังสือขออนุญาตจากบุคคลผู้นั้น และได้รับการอนุญาตจากบุคคลผู้นั้นก่อนและให้ผู้อำนวยการสำนักงานเลขาธิการเป็นผู้รับรองสำเนาข้อมูลข่าวสารส่วนการขอข้อมูลข่าวสารส่วนบุคคลที่เสียชีวิตต้องทำหนังสือขออนุญาตจากญาติ หรือทายาทของบุคคลผู้นั้นและได้รับการอนุญาตก่อน และให้ผู้อำนวยการสำนักงานเลขาธิการเป็นผู้รับรองสำเนาข้อมูลข่าวสารข้อ๑๙ ข้อมูลข่าวสารใด หากมีกฎหมาย ระเบียบอื่นหรือมติคณะรัฐมนตรี กำหนดวิธีปฏิบัติเกี่ยวกับข้อมูลข่าวสารนั้นไว้เป็นพิเศษการขอข้อมูลข่าวสารและการอนุญาตจะต้องปฏิบัติตามกฎหมาย ระเบียบ หรือมติคณะรัฐมนตรีดังกล่าวด้วยหมวด ๔การบริการข้อมูลข่าวสาร ข้อ๒๐ ให้ทุกหน่วยงานในสำนักงานสภาพัฒนาการเศรษฐกิจและสังคมแห่งชาติรวมทั้งศูนย์บริการข้อมูลข่าวสารของสำนักงานสภาพัฒนาการเศรษฐกิจและสังคมแห่งชาติ รวบรวมจัดเตรียม และจัดให้มีข้อมูลข่าวสารที่ดำเนินการเสร็จแล้วและอยู่ในความรับผิดชอบ เพื่อเผยแพร่ขาย ตรวจดู และศึกษาค้นคว้าตลอดจนเผยแพร่ผ่านทางเว็บไซต์ของสำนักงานสภาพัฒนาการเศรษฐกิจและสังคมแห่งชาติ รวมถึงการจัดหาและจัดทำสำเนาข้อมูลข่าวสารดังกล่าวตามกฎหมายว่าด้วยข้อมูลข่าวสารของราชการการบริการข้อมูลข่าวสารนอกเหนือจากที่กล่าวในวรรคหนึ่งให้เป็นไปตามคำแนะนำหรือความเห็นของ กข.สศช.ข้อ๒๑ ข้อมูลข่าวสารที่อยู่ระหว่างดำเนินการให้ถือปฏิบัติตามข้อ๒๐ โดยอนุโลม เว้นแต่เป็นเรื่องลับตามระเบียบว่าด้วยการรักษาความปลอดภัยแห่งชาติ พ.ศ.๒๕๑๗ หรือระเบียบที่สภาพัฒนาการเศรษฐกิจและสังคมแห่งชาติ กำหนดว่าด้วยการรักษาความลับของราชการหรือเป็นเรื่องที่ไม่ต้องเปิดเผยตามกฎหมายว่าด้วยข้อมูลข่าวสารของราชการหรือผู้มีอำนาจอนุญาตตามข้อ ๑๔ เห็นว่าเป็นเรื่องไม่ต้องเปิดเผยข้อ๒๒ ข้อมูลข่าวสารที่มีไว้เพื่อขายหรือจำหน่ายให้คิดค่าใช้จ่ายต่างๆ ตามหลักเกณฑ์ ที่ กข.สศช. กำหนดข้อ๒๓ การเรียกค่าธรรมเนียมการขอสำเนา หรือขอสำเนาที่มีคำรับรองถูกต้องของข้อมูลข่าวสารให้เป็นไปตามหลักเกณฑ์ที่คณะกรรมการข้อมูลข่าวสารของราชการตามกฎหมายว่าด้วยข้อมูลข่าวสารของราชการกำหนดในส่วนที่มิได้กำหนดให้ กข.สศช. กำหนดโดยไม่เกินต้นทุนที่แท้จริงการรับรองสำเนาข้อมูลข่าวสารตามวรรคหนึ่งให้เจ้าหน้าที่ประสานงานเป็นผู้รับรอง โดยลงลายมือชื่อพร้อมทั้งชื่อตัว ชื่อสกุล และตำแหน่ง ตลอดจนวันที่ เดือน ปี ให้ชัดเจน ทั้งนี้ ให้รับรองตามจำนวนที่ผู้ยื่นคำขอขอให้รับรองข้อ๒๔ รายได้จากการขาย หรือจำหน่ายข้อมูลข่าวสารตามข้อ๒๒ และค่าธรรมเนียมตามข้อ ๒๓ ให้ปฏิบัติตามระเบียบของราชการข้อ๒๕ สำนักงานสภาพัฒนาการเศรษฐกิจและสังคมแห่งชาติจะให้บริการข้อมูลข่าวสารที่เปิดเผยแล้วทางไปรษณีย์อิเล็กทรอนิกส์แทนการให้บริการทางโทรสารโดยให้เจ้าหน้าที่ประสานงานเป็นผู้ดำเนินการจัดส่งให้แก่ผู้มีความประสงค์ในการขอข้อมูลข่าวสารเฉพาะข้อมูลที่มีแฟ้มข้อมูลเท่านั้นข้อ๒๖ การบริการข้อมูลข่าวสารให้ดำเนินการให้แล้วเสร็จโดยเร็วทั้งนี้ ให้ถือปฏิบัติตามระเบียบสำนักนายกรัฐมนตรีว่าด้วยการปฏิบัติราชการเพื่อประชาชนของหน่วยงานของรัฐพ.ศ. ๒๕๓๒ และพระราชกฤษฎีกา ว่าด้วยหลักเกณฑ์และวิธีการบริหารกิจการบ้านเมืองที่ดีพ.ศ. ๒๕๔๖ และมติคณะรัฐมนตรี เมื่อวันที่ ๒๘ ธันวาคม ๒๕๔๗ ที่กำหนดให้หน่วยงานของรัฐให้บริการข้อมูลข่าวสารต่างๆ แก่ประชาชน ด้วยความรวดเร็วหมวด ๕สถานที่บริการข้อมูลข่าวสาร ข้อ๒๗ ให้หน่วยงานในสำนักงานสภาพัฒนาการเศรษฐกิจและสังคมแห่งชาติควบคุมดูแลข้อมูลข่าวสารที่อยู่ในความรับผิดชอบให้เป็นไปตามกฎหมายและระเบียบของราชการ และจัดสถานที่บริการข้อมูลข่าวสาร ดังนี้(๑)สถานที่ให้บริการข้อมูลข่าวสารของสำนักงานสภาพัฒนาการเศรษฐกิจและสังคมแห่งชาติได้แก่ก)ศูนย์บริการข้อมูลข่าวสาร สศช. สำนักงานสภาพัฒนาการเศรษฐกิจและสังคมแห่งชาติ ตั้งอยู่เลขที่ ๙๖๒ แขวงวัดโสมนัส เขตป้อมปราบศัตรูพ่ายกรุงเทพมหานคร ๑๐๑๐๐ โทรศัพท์ ๐-๒๒๘๐-๔๐๘๕ ต่อ ๔๒๐๑ -๔๒๐๓ข)ห้องสมุดสุริยานุวัตร สำนักงานสภาพัฒนาการเศรษฐกิจและสังคมแห่งชาติ ตั้งอยู่เลขที่ ๙๖๒ แขวงวัดโสมนัส เขตป้อมปราบศัตรูพ่ายกรุงเทพมหานคร ๑๐๑๐๐ โทรศัพท์ ๐-๒๒๘๐-๔๐๘๕ ต่อ ๔๒๐๑ -๔๒๐๓ค)สำนักงานพัฒนาเศรษฐกิจและสังคมภาคกลาง สำนักงานสภาพัฒนาการเศรษฐกิจและสังคมแห่งชาติ ตั้งอยู่ที่ ๘๘/๓๘ หมู่ที่ ๔ ตำบลตลาดขวัญอำเภอเมือง จังหวัดนนทบุรี ๑๑๐๐๐ โทรศัพท์ ๐-๒๕๒๖-๗๐๗๔ -๕ง)สำนักงานพัฒนาเศรษฐกิจและสังคมภาคเหนือ สำนักงานสภาพัฒนาการเศรษฐกิจและสังคมแห่งชาติตั้งอยู่ที่ ศูนย์ราชการจังหวัดเชียงใหม่ ถนนโชตนา ตำบลช้างเผือก อำเภอเมือง จังหวัดเชียงใหม่๕๐๓๐๐ โทรศัพท์ ๐-๕๓๑๑-๒๖๘๙ - ๙๒จ)สำนักงานพัฒนาเศรษฐกิจและสังคมภาคตะวันออกเฉียงเหนือ สำนักงานสภาพัฒนาการเศรษฐกิจและสังคมแห่งชาติ ตั้งอยู่เลขที่ ๑๑๙/๑๕๗หมู่ที่ ๑๔ ตำบลในเมือง อำเภอเมือง จังหวัดขอนแก่น ๔๐๐๐๐ โทรศัพท์ ๐-๔๓๒๓-๖๗๘๔,๐-๔๓๒๓-๕๕๙๕ - ๖ฉ)สำนักงานพัฒนาเศรษฐกิจและสังคมภาคใต้ สำนักงานสภาพัฒนาการเศรษฐกิจและสังคมแห่งชาติตั้งอยู่เลขที่ ๑๗๐/๘ ถนนกาญจนวนิช ตำบลเขารูปช้าง อำเภอเมืองจังหวัดสงขลา ๙๐๐๐๐ โทรศัพท์ ๐-๗๔๓๑-๒๗๐๒ช)เว็บไซต์ (Website) ของสำนักงานสภาพัฒนาการเศรษฐกิจและสังคมแห่งชาติ โดยผ่านURL ์ เป็นสถานที่ติดต่อและให้คำแนะนำในการติดต่อกับหน่วยงานต่าง ๆ ในสำนักงานสภาพัฒนาการเศรษฐกิจและสังคมแห่งชาติรวมทั้งเป็นหน่วยงานกลางในการประสานงานด้านการรวบรวมข้อมูลข่าวสารของสำนักงานสภาพัฒนาการเศรษฐกิจและสังคมแห่งชาติกรณีที่ผู้ขอรับบริการข้อมูลข่าวสารต้องการรายละเอียดเพิ่มเติมซึ่งมิใช่ข้อมูลทั่วไป สามารถติดต่อหน่วยงานภายในของสำนักงานสภาพัฒนาการเศรษฐกิจและสังคมแห่งชาติที่เป็นผู้ดูแลในเรื่องนั้นได้โดยตรง โดยทุกหน่วยงานมีเจ้าหน้าที่ประสานงานเป็นผู้อำนวยความสะดวกในเบื้องต้นตามข้อ ๑๓ประกาศ ณวันที่ ๓๑ มีนาคม พ.ศ. ๒๕๖๓ทศพร ศิริสัมพันธ์เลขาธิการสภาพัฒนาการเศรษฐกิจและสังคมแห่งชาติชญานิศ/ธนบดี/จัดทำ๑๔ สิงหาคม ๒๕๖๓สุภาทิพย์/ตรวจ๑๔ สิงหาคม ๒๕๖๓[๑] ราชกิจจานุเบกษา เล่ม ๑๓๗/ตอนที่ ๔๖ ง/หน้า ๑/๑๑ มิถุนายน ๒๕๖๓